***Приложение № 9***

**ОБЩИ УСЛОВИЯ**

**към Административен договор за предоставяне на безвъзмездна финансова помощ по процедура за подбор на проекти BG14MFOP001-2.010 „Насърчаване на нови производители на аквакултури, развиващи устойчиви аквакултури“,**

**мярка 2.3 “Насърчаване на нови производители на аквакултури, развиващи устойчиви аквакултури”**

**РАЗДЕЛ I. ОБЩИ ЗАДЪЛЖЕНИЯ НА БЕНЕФИЦИЕНТА**

**Чл. 1.** Бенефициентът е длъжен да изпълни проекта, съобразно описанието, съдържащо се във Формуляра за кандидатстване (ФК) и с оглед изпълнение на предвидените в него цели. Бенефициентът се задължава да спазва условията и изискванията, произтичащи от настоящите общи условия, от административния договор за предоставяне на безвъзмездна финансова помощ (АДПБФП) и приложенията към него.

**Чл. 2.** Бенефициентът трябва да изпълни проекта с грижата на добър стопанин, при спазване на принципите за добро финансово управление (икономичност, ефикасност и ефективност), публичност и прозрачност, свободна и лоялна конкуренция, в съответствие с най-добрите практики в съответната област и с АДБФП. За тази цел Бенефициентът трябва да осигури изискуемия административен, финансов и оперативен капацитет за пълното и точно изпълнение на проекта, и предвидените дейности във ФК.

**Чл. 3.** Бенефициентът е длъжен да извърши изцяло одобрения проект в сроковете по АДПБФП.

**Чл. 4.** Бенефициентът се задължава да прилага процедурите за избор на изпълнител/и, уредени в Условията за изпълнение по настоящата процедура.

**Чл. 5.** Всички плащания от страна на бенефициентите към доставчици на продукти и/или услуги в процеса на изпълнение на одобрения проект се извършват по банков път.

**Чл. 6.** Страни по АДПБФП са Бенефициентът и УО на ПМДР (наричани за краткост “страните”). Управляващия орган на ПМДР не се намира в договорни отношения с изпълнителите на Бенефициента във връзка с изпълнението на проекта. Бенефициентът носи цялата отговорност по изпълнението/неизпълнението на задълженията по договора.

**Чл. 7.** Бенефициентът гарантира, че условията, приложими към него по силата на раздели III, IV, V, VI, XI и XIV от настоящите Общи условия, се отнасят до всички негови изпълнители. Той е длъжен да включи разпоредби в този смисъл в договорите, които сключва с тези лица.

**Чл. 8.** За период 5 години от датата на извършване на окончателното плащане бенефициентът е длъжен:

1. да използва придобитите въз основа на одобрения проект активи по предназначение;

2.дане прехвърля правото на собственост и/или преотстъпва правото на ползване върху активите, предмет на подпомагане, под каквато и да е форма с изключение на случаите, когато това се изисква по закон;

3. да не прекратява/премества подпомогнатата дейност.

**Чл. 9.** Бенефициентът се задължава да поддържа съответствие с всички критерии за техническа и финансова оценка, заложени в проектното предложение.

**Чл. 10.** При неспазване на членове 1-9 всички недължимо платени и надплатени суми във връзка с проекта се възстановяват от бенефициента по реда и условията на раздели XVI и XVII от настоящите общи условия.

**Чл. 11.** **(1)** При констатирани нередности се прилагат разпоредбите на Наредбата за посочване на нередности, представляващи основания за извършване на финансови корекции и процентните показатели за определяне размера на финансовите корекции по реда на Закона за управление на средствата от Европейските структурни и инвестиционни фондове, приета с Постановление № 57 на Министерския съвет от 2017 г.

**(2)** При установяване на несъответствие/неизпълнение на ангажиментите от страна на бенефициентите след проверка на предоставени документи и/или извършена проверка на място в случаите, посочени в Приложение № 2 към чл. 2, ал. 2 от горепосочената Наредба за посочване на нередности, УО на ПМДР предприема действия за налагане на финансови корекции (ФК) на бенефициентите съгласно Методика за определяне размера на финансовите корекции по проекти, финансирани от ПМДР, т. 19.5 към АДПБФП.

**(3)** След подаване на Формуляра за кандидатстване, кандидатът/бенефициентът трябва да продължава да спазва условията, посочени в чл. 10 параграф 1, букви а) — г) от Регламент (ЕС) № 508/2014 на Европейския парламент и на Съвета от 15 май 2014 година за Европейския фонд за морско дело и рибарство, през целия период на изпълнение на операцията, както и за срок от пет години след извършване на последното плащане в полза на този бенефициент.

**Чл. 12. (1)** Когато компетентен орган установи, че даден бенефициент е извършил измама в рамките на ЕФР или ЕФМДР, всички формуляри за кандидатстване от ЕФМДР, подадени от този бенефициент са недопустими, считано от датата на първото официално решение, установяващо измамата.

**(2)** Недопустимостта по ал. 1 продължава до края на срока, определен в чл. 65, параграф 2 от Регламент (ЕС) № 1303/2013 на Европейския парламент и на Съвета от 17 декември 2013 година за определяне на общоприложими разпоредби за Европейския фонд за регионално развитие, Европейския социален фонд, Кохезионния фонд, Европейския земеделски фонд за развитие на селските райони и Европейския фонд за морско дело и рибарство и за определяне на общи разпоредби за Европейския фонд за регионално развитие, Европейския социален фонд, Кохезионния фонд и Европейския фонд за морско дело и рибарство, и за отмяна на Регламент (ЕО) № 1083/2006 на Съвета (OB L 347, 20 декември 2013г.), наричан по нататък „Регламент (ЕС) № 1303/2013“.

**РАЗДЕЛ. II. ЗАДЪЛЖЕНИЕ ЗА ПРЕДОСТАВЯНЕ НА ИНФОРМАЦИЯ. ФИНАНСОВИ И ТЕХНИЧЕСКИ ОТЧЕТИ**

**Чл. 13.** Бенефициентът се задължава да предоставя на Управляващия орган, Междинното звено (ДФЗ-РА) и Сертифициращия орган цялата изисквана информация и документи относно изпълнението на одобрения проект в определените от тях срокове.

**Чл. 14.** Ако УО на ПМДР извършва оценка на изпълнението на проекта или проверки на етап преди подписване на АДБФП след подаване на ФК, бенефициентът се задължава да предостави на УО на ПМДР цялата документация или информация, която би спомогнала за успешното извършване на оценката, както и да им предостави правата за достъп, предвидени в чл. 87.

**Чл. 15.** Не може да бъде извършвано междинно/окончателно плащане преди верифициране на разходите, както и преди да бъде осъществен последващ контрол от УО на ПМДР на проведените от бенефициента процедури за избор на изпълнител.

**Чл. 16.** **(1)** Бенефициентът се задължава да изготвя и представя междинен и окончателен технически отчети чрез ИСУН 2020. Отчетите се отнасят до проекта като цяло, без оглед на това каква част от него е финансирана чрез безвъзмездна финансова помощ. Отчетите трябва да съдържат пълна информация за всички аспекти на изпълнението за отчетния период. В случай че представените отчети са непълни или неточни, ДФЗ-РА прилага разпоредбите на раздел XIII, чл. 69, ал. 1. Бенефициентът е длъжен да събира всички документи, удостоверяващи изпълнението на проекта и да прикрепя техни копия към приложенията на отчета. За всяка извършена дейност бенефициентът прилага към техническия отчет доказателствен материал.

**(2)** Бенефициентът се задължава да изготвя и представя чрез ИСУН 2020 шестмесечни технически отчети, освен посочените в ал. 1 отчети, в срок до 15 юли на съответната отчетна година. Периодът на шестмесечния технически отчет е от 1 януари до 30 юни на съответната отчетна година и се представя независимо дали има пълен отчетен период от влизане в сила на АДПБФП. Информацията в отчетите се представя за конкретния период и с натрупване от началото на изпълнението на АДПБФП. Шестмесечните технически отчети трябва да съдържат информация за напредъка по изпълнението на проекта, включително и срещаните затруднения по време на реализация на проекта.

**Чл. 17.** Междинен технически отчет се представя чрез ИСУН 2020 заедно с искане за междинно плащане и финансов отчет.

**Чл. 18. (1)** Окончателен технически отчет се представя чрез ИСУН 2020 с искане за окончателно плащане. В този отчет трябва да се посочи и постигането на резултатите и целите на проекта чрез предварително зададените индикатори, както и да показват реалното изпълнение на заложените очаквани резултати. Отчетът следва да отразява и съответствието на дейностите с хоризонталните политики на ЕС, да описва основните проблеми, възникнали по време на изпълнението на проекта, както и как тези проблеми са били решени.

**(2)** Отчетът по ал. 1 следва да съдържа описание на съответствието на дейностите по проектното предложение с хоризонталните политики на ЕС. В т. 11 от Формуляра за кандидатстване „Допълнителна информация, необходима за оценка на проектното предложение” кандидатите следва да представят информация за съответствието на проектното предложение с поне един от посочените принципи. Прилагането на заложените в проекта принципи ще се проследява на етап изпълнение на проектното предложение като при подаване на искане за окончателно плащане, бенефициентът следва да представи информация как изпълнява заложените принципи на хоризонталните политики на ЕС.

**Чл. 19.** Бенефициентът се задължава да изготвя и представя финансови отчети чрез ИСУН 2020. Финансовите отчети се представят с искане за плащане. Финансовият отчет представя всички разходи по проекта и се придружава с опис на разходооправдателните документи, копие на разходооправдателните и платежните документи и на документите, доказващи основанието за извършване на разхода. Разходооправдателните документи трябва да са издадени на името на бенефициента и в тях трябва да е указано, че разходите се извършват „по административен договор № …….............. за предоставяне на безвъзмездна финансова помощ по ПМДР“.

**Чл. 20.** Бенефициентът отговоря за администриране на процеса на определяне на данък върху добавената стойност като допустим или недопустим разход. При оформяне на исканията за плащане, за документалната отчетност, както и за всички други свои задължения във връзка с получаване на средства по ПМДР, бенефициентът е длъжен да прилага действащите нормативни актове към момента на изпълнение на АДПБФП, за определянето на ДДС като „възстановим” и следователно недопустим разход или като „невъзстановим” и следователно допустим разход по ПМДР. Бенефициентът е съгласен компетентният орган по приходите да предоставя информация за него на Управляващия орган, Междинното звено и/или Сертифициращия орган при поискване.

**Чл. 21.** При образуване на производство по несъстоятелност или ликвидация или при обявяване в несъстоятелност или при промяна в правноорганизационната си форма или предприемане на преобразуване, бенефициентът се задължава незабавно да уведоми Управляващия орган на ПМДР и Междинното звено за възникналото обстоятелство.

**Чл. 22.** След изтичане на една година от датата на изплащане на окончателното плащане по АДПБФП, бенефициентът е длъжен ежегодно в срок до 31 март да представя в УО на ПМДР информация и документи, доказващи изпълнението на производствената програма, заложена в бизнес плана, неразделна част от Формуляра за кандидатстване.

**РАЗДЕЛ. III. ОТГОВОРНОСТ**

**Чл. 23.** Управляващият орган на ПМДР не носи отговорност за вреди, нанесени на служителите или имуществото на Бенефициента по време на изпълнение на проекта или като последица от него.

**Чл. 24.** Бенефициентът поема цялата отговорност към трети лица, в това число и отговорност за вреди от всякакъв характер, понесени от тези лица по време на изпълнение на проекта или като последица от него.

**Чл. 25.** УО на ПМДР не носи отговорност, произтичаща от искове или жалби вследствие нарушение на нормативни изисквания от страна на Бенефициента, неговите служители или лица, подчинени на неговите служители, или в резултат на нарушение на правата на трето лице.

**РАЗДЕЛ. IV. КОНФЛИКТ НА ИНТЕРЕСИ И СВЪРЗАНОСТ**

**Чл. 26.** Бенефициентът се задължава да предприеме всички необходими мерки за избягване и предотвратяване на конфликт на интереси и/или свързаност по смисъла на § 1, т. 13 и т.14 от Допълнителните разпоредби на Закона за публично предлагане на ценни книжа, както и да уведоми незабавно УО на ПМДР относно обстоятелство, което предизвиква или може да предизвика подобен конфликт или свързаност. При изпълнение на административния договор за предоставяне на безвъзмездна финансова помощ, бенефициентът няма право да сключва договори с лица, с които е свързан по смисъла на § 1, т.13 и т.14 от Допълнителните разпоредби на Закона за публично предлагане на ценни книжа и/или са обект на конфликт на интереси.

**Чл. 27.** **(1)** Конфликт на интереси съществува, когато безпристрастното и обективно упражняване на функциите на финансов участник или друго лице, посочено в чл. 61, параграф 1 от Регламент (ЕС, Евратом) 2018/1046 на Европейския парламент и на Съвета от 18 юли 2018 година за финансовите правила, приложими за общия бюджет на Съюза, за изменение на регламенти (ЕС) № 1296/2013, (ЕС) № 1301/2013, (ЕС) № 1303/2013, (ЕС) № 1304/2013, (ЕС) № 1309/2013, (ЕС) № 1316/2013, (ЕС) № 223/2014 и (ЕС) № 283/2014 и на Решение № 541/2014/ЕС и за отмяна на Регламент (ЕС, Евратом) № 966/2012, е опорочено по причини, свързани със семейния и емоционалния живот, политическа или национална принадлежност, икономически интерес или всякакъв друг пряк или косвен личен интерес.

**(2)** Конфликт на интереси е налице и когато:

а) Бенефициент, който не е бюджетно предприятие, сключи трудов или друг договор за изпълнение на ръководни или контролни функции с лице на трудово или служебно правоотношение в Управляващия орган, Междинното звено и Сертифициращия орган, докато заема съответната длъжност и една година след напускането й;

б) Лице на трудово или служебно правоотношение в Управляващия орган, Междинното звено и Сертифициращия орган, докато заема съответната длъжност и една година след напускането й е придобило дялове или акции от капитала на бенефициент по Програмата за морско дело и рибарство 2014-2020;

в) Бенефициент сключи договор за консултантски услуги с лице на трудово или служебно правоотношение в Управляващия орган, Междинното звено и Сертифициращия орган, докато заема съответната длъжност и една година след напускането й.

**(3)** В случай че е установено че кандидата е извършил някое от посочените в ал. 1 нарушения, същият не може да подава проектно предложение в установените срокове в Делегиран регламент (ЕС) 2015/288 на Комисията от 17 декември 2014 г. за допълване на Регламент (ЕС) № 508/2014 на Европейския парламент и на Съвета за Европейския фонд за морско дело и рибарство по отношение на срока и датите за недопустимост на заявленията и неговите изменения.

**Чл. 28**. Бенефициентът се задължава да осигури спазване на всички изисквания, посочени в чл. 27, букви „а” до „в” като Управляващият орган има право да извършва проверки по изпълнение на задълженията на бенефициентите. При установяване на нарушения на тези задължения, Управляващият орган има право да наложи финансова корекция на основание чл. 70, ал. 1, т. 1 от ЗУСЕСИФ или да прекрати едностранно сключения административен договор за предоставяне на безвъзмездна помощ и да поиска възстановяване на средствата по договора. Проверките за спазване на изискванията, посочени в настоящия член се извършват от лицата, осъществяващи дейности по наблюдение и контрол на изпълнението на административните договори за предоставяне на безвъзмездна финансова помощ, включително мониторинг и проверки на място.

**РАЗДЕЛ. V. ПОВЕРИТЕЛНОСТ**

**Чл. 29.** При спазване на разпоредбите на раздел XIV от настоящите Общи условия, Управляващият орган, ДФЗ-РА, Сертифициращият орган и Бенефициентът се задължават да запазят поверителността на всички предоставени документи, информация или други материали, в срок от 5 (пет) години след датата на извършване на окончателното плащане. Европейската комисия и Европейската сметна палата имат право на достъп до всички документи, предоставени на лицата, посочени по-горе, при спазване на същите изисквания за поверителност.

**Чл. 30.** Бенефициентът дава съгласието си Управляващият орган, ДФЗ-РА, националните одитиращи органи, Европейската комисия, Европейската служба за борба с измамите, Европейската сметна палата и външните одитори да публикуват неговото наименование и адрес, предназначението на отпуснатата безвъзмездна финансова помощ, максималния размер на помощта и съотношението на финансиране на допустимите разходи по проекта.

**РАЗДЕЛ. VI. ВИЗУАЛНА ИДЕНТИФИКАЦИЯ**

**Чл. 31.** Бенефициентът се задължава да уведомява обществеността за целта на изпълнявания от него проект и за подкрепата на проекта от Европейския фонд за морско дело и рибарство чрез Програмата за морско дело и рибарство 2014-2020 г. Предприетите за тази цел мерки трябва да са в съответствие с приложимите правила за информация и комуникация, предвидени в Приложение XII от Регламент (ЕС) № 1303/2013 и в Единен наръчник на бенефициента за прилагане на правилата за информация и комуникация 2014-2020.

**Чл. 32.** **(1)** При всички мерки за информация и комуникация, предприемани от бенефициента, се предоставя информация за подкрепата, чрез поставяне на:

а) емблемата на Европейския съюз в съответствие с техническите характеристики, предвидени в Регламент за изпълнение (ЕС) № 821/2014 на Комисията от 28 юли 2014 година за определяне на правила за прилагането на Регламент (ЕС) № 1303/2013 на Европейския парламент и на Съвета по отношение на някои подробни разпоредби за прехвърлянето и управлението на приноса от програми, докладването относно финансовите инструменти, техническите характеристики на мерките за информация и комуникация относно операциите и системата за записване и съхранение на данни (OB L 223, 29.7.2014г.);

б) посочване на подкрепата на проекта от Европейския фонд за морско дело и рибарство чрез Програмата за морско дело и рибарство 2014-2020.

**(2)** Пълният набор от мерки за информиране и публичност (визуализация), които бенефициентите трябва да прилагат при изпълнение на проекти, финансирани от ЕСИФ, се съдържа в „Единния наръчник на бенефициента за прилагане на правилата за информация и комуникация" 2014-2020, който може да бъде намерен на интернет страницата:

[*https://www.eufunds.bg/images/eu\_funds/files/%D0%9D%D0%9A%D0%A1/\_National\_communication\_strategy\_2014-2020.pdf\_.pdf*](https://www.eufunds.bg/images/eu_funds/files/%D0%9D%D0%9A%D0%A1/_National_communication_strategy_2014-2020.pdf_.pdf)*.*

На същата страница могат да бъдат намерени и векторните варианти на логото на ПМДР.

**(3)** Бенефициентът включва информацията по ал. 2. във всеки документ, свързан с изпълнението на проекта, който е насочен към обществеността или към лицата имащи отношение към изпълнението на проекта, включително в сертификати за участие и други сертификати, при всякакви контакти със средствата за осведомяване, във всички обяви или публикации, свързани с проекта, както и на конференции и семинари. Всеки документ на Бенефициента в горните случаи, трябва да съдържа следното изявление:

“*Този документ е създаден с финансовата подкрепа на Програмата за морско дело и рибарство 2014-2020, съфинансирана от Европейския съюз чрез Европейския фонд за морско дело и рибарство. Цялата отговорност за съдържанието на документа се носи от < наименование на Бенефициента > и при никакви обстоятелства не може да се приема, че този документ отразява официалното становище на Европейския съюз и Управляващия орган*.”

**(4)** По време на изпълнение на проекта Бенефициентът информира обществеността за получената подкрепа, като включва на уебсайта си – когато такъв съществува - кратко описание на операцията, пропорционално на равнището на подкрепа, включително на нейните цели и резултатите от нея, и откроява финансовата подкрепа от Европейския съюз.

**(5)** По време на изпълнението и след приключване на проекта Бенефициентът информира обществеността за получената подкрепа чрез поставяне на плакат, табела или билборд съобразно размера на публичната подкрепа и в предвидените в Приложение XII от Регламент (ЕС) № 1303/2013 случаи.

**(6)** Бенефициентът дава съгласие Управляващия орган, националните одитиращи органи, Европейската комисия, Европейската служба за борба с измамите, Европейската сметна палата и външните одитори да публикуват неговото наименование и адрес, предназначението на отпуснатата безвъзмездна финансова помощ, максималния размер на помощта и съотношението на финансиране на допустимите разходи по проекта, съгласно предвиденото в чл. 3 от АДБФП.

**РАЗДЕЛ. VII. ПРАВО НА СОБСТВЕНОСТ/ПОЛЗВАНЕ НА ЗАКУПЕНОТО ОБОРУДВАНЕ**

**Чл. 33.** Правото на собственост, включително правата на интелектуална и индустриална собственост върху резултатите от проекта, докладите и други документи, свързани с него, възникват и принадлежат на Бенефициента.

**Чл. 34.** Независимо от разпоредбите на чл. 33 и при спазване на разпоредбата на чл. 5, Бенефициентът предоставя на Управляващия орган, ДФЗ-РА, Сертифициращия орган, националните одитиращи органи, Европейската комисия, Европейската служба за борба с измамите, Европейската сметна палата правото да ползват свободно и съобразно обхвата на проверката всички документи, свързани с проекта, независимо от формата им, при условие, че с това не се нарушават съществуващи права на интелектуална и индустриална собственост.

**РАЗДЕЛ. VIII. ИЗМЕНЕНИЕ НА ДОГОВОРА**

**Чл. 35.** Административният договор за предоставяне на безвъзмездна финансова помощ /АДПБФП/ може да бъде изменян по реда на чл. 39 от ЗУСЕСИФ, както и след проведен последващ контрол за законосъобразност от УО на ПМДР.

**Чл. 36.** Административният договор, включително одобреният с него проект, може да бъде изменян и/или допълван по инициатива на УО на ПМДР или по искане на бенефициента, когато това се основава на свързани с процедурата промени в правото на Европейския съюз и/или българското законодателство, в политиката на европейско и/или национално ниво, произтичаща от стратегически документ, или програмата.

**Чл. 37.** Одобреният с административния договор проект може да бъде изменян и/или допълван и въз основа на мотивирано искане на бенефициента. Искането се представя чрез ИСУН 2020 на УО на ПМДР, който се произнася в срок до 10 работни дни от получаване му. Това изискване се отнася и при искане на промяна на срока на проекта и промяна на банковата сметка. Промяната не може да води до нарушаване на принципите по чл. 29, ал. 1 от ЗУСЕСИФ.

**Чл. 38.** Изменението на одобрения проект влиза в сила след подписване на допълнително споразумение между УО на ПМДР и Бенефициента.

**Чл. 39.** Бенефициентът следва да уведоми незабавно УО на ПМДР при промяна на следните обстоятелства, при което не се подписва допълнително споразумение:

а) промяна в адреса за кореспонденция и контакти;

б) промяна в седалището и адреса на управление;

**Чл. 40.** Бенефициентът следва да уведоми незабавно УО на ПМДР при необходимост от отстраняване на технически грешки в проекта, с изключение на промяна на технически и функционални характеристики и индикатори, за което се сключва допълнително споразумение. В срок от 5 работни дни от получаване на писменото уведомление УО на ПМДР може да не приеме направеното изменение или да даде допълнителни указания на бенефициента, когато:

а) се нарушават условията на чл. 42;

б) не е добре обоснована необходимостта от извършването му.

**Чл. 41. (1)** Допълнително споразумение не се сключва, но Бенефициентът е длъжен да уведоми УО на ПМДР при промяна на:

а) законния/ите представляващ/и;

б) правно-организационната форма.

**(2)** В посочените в ал. 1 случаи, промените влизат в сила след получаване на съгласие от страна на УО на ПМДР, който се произнася в срок до 15 работни дни от получаване на уведомлението.

**Чл. 42.** Не може да се прави искане за изменение и допълнение на АДБФП и да се съставя допълнително споразумение, ако се искат:

а) Промени в бюджета на проекта, водещи до увеличаване на първоначално договорения процент и размер, предвидени в административния договор за предоставяне на безвъзмездна финансова помощ;

б) Промени, които поставят под въпрос постигането на основната цел и планираните резултати на проекта и имат за цел или резултат внасяне на изменения в проекта, които биха поставили под въпрос решението за отпускане на безвъзмездната финансова помощ;

в) Промени, които представляват нарушение на принципа на равнопоставеност на кандидатите и нарушават конкурентните условия, заложени в условията за кандидатстване, и приложимата нормативна уредба към съответната процедура за предоставяне на безвъзмездна финансова помощ.

г) когато промяната се основава на изменение на договор за изпълнение и изменението противоречи на Постановление № 160 на МС от 01.07.2016 г. за определяне правилата за разглеждане и оценяване на оферти и сключването на договорите в процедурата за избор с публична покана от бенефициенти на безвъзмездна финансова помощ от Европейските структурни и инвестиционни фондове;

д) промени, касаещи изменение на договор с изпълнител по реда на чл. 10, ал. 3 от ПМС № 160, без предварително писмено съгласуване с УО на ПМДР.

**РАЗДЕЛ IХ. ПРЕХВЪРЛЯНЕ НА ПРАВА И ЗАДЪЛЖЕНИЯ ПО ДОГОВОРА**

**Чл. 43.** Правата и задълженията по административния договор за предоставяне на безвъзмездна финансова помощ не могат да бъдат прехвърляни или възлагани на трето лице.

**РАЗДЕЛ Х. УДЪЛЖАВАНЕ, СПИРАНЕ, ИЗВЪНРЕДНИ ОБСТОЯТЕЛСТВА, КРАЕН СРОК НА ДОГОВОРА, ПОКРИТИ ЗАСТРАХОВАТЕЛНИ РИСКОВЕ**

**Чл. 44.** Бенефициентът е длъжен в рамките на 7 работни дни да уведоми УО на ПМДР за възникването на обстоятелства, които могат да възпрепятстват или забавят изпълнението на проекта.

**Чл. 45.** **(1)** Бенефициентът може да спре временно изпълнението на проекта изцяло или отчасти, ако възникнат извънредни обстоятелства, които правят продължаването му твърде трудно или рисковано, при условие, че срокът не излиза извън рамките за изпълнение на съответната процедура по ПМДР и в съответствие с предвиденото в чл. 8 от настоящите Общи условия.

**(2)** Бенефициентът следва да изпрати искане и обосновка за спиране на изпълнението на проекта до Управляващия орган и/или упълномощените от него лица за това, като приложи цялата необходима информация.

**Чл. 46.** Всяка от страните може да прекрати договора. Ако договорът не е прекратен, Бенефициентът е длъжен да направи необходимото, за да намали до минимум срока на спиране на изпълнението и да го възобнови, щом обстоятелствата позволят това, както и да уведоми незабавно Управляващия орган на ПМДР и/или упълномощените от него лица за тези свои действия.

**Чл. 47.** Управляващият орган на ПМДР и/или упълномощените от него лица могат да изискат от Бенефициента да спре временно изпълнението на проекта в цялост или отчасти, ако възникнат извънредни обстоятелства, включително при съмнение за нередност/и, които правят продължаването му твърде трудно или рисковано.

**Чл. 48.** Срокът на изпълнение на проекта се удължава с толкова време, за колкото е спряно изпълнението.

**Чл. 49.** Условията по членове от 43-47 не се прилагат при провеждане на процедури за избор на изпълнител.

**Чл. 50.** Извънредно обстоятелство е всяка непредвидима ситуация или събитие, което е извън контрола на страните и не позволява на една от тях да изпълни задълженията си по договора, възникването му не може да се отдаде на грешка или небрежност от тяхна страна (или от страна на техните изпълнители, представители или служители) и не може да се преодолее при полагане на дължимата грижа.

а) Извънредно обстоятелство не представляват недостатъци в оборудването или материалите или закъснения в предоставянето им, трудови спорове, стачки или финансови затруднения.

Страните не отговарят за нарушение на задълженията си по договора, ако не са в състояние да ги изпълняват поради възникване на извънредно обстоятелство.

б) Без да се засягат разпоредбите на раздел XI, чл. 56 и 57 от настоящите Общи условия, страната, засегната от извънредно обстоятелство, е длъжна да уведоми в срок от 7 работни дни другата страна за възникването на извънредно обстоятелство, като посочи характера, вероятната продължителност и предвидимите последици от възникването му, както и да предприеме всички необходими мерки за ограничаване до минимум на възможните вредни последици.

**Чл. 51.** Задълженията на Управляващия орган към Бенефициента за всички неизвършени плащания по АДБФП са невалидни в случаите по чл. 86 във връзка с чл. 136 от Регламент (ЕС ) № 1303/2013 на Европейския парламент и на Съвета, като договорът се прекратява по реда на раздел XI от настоящите Общи условия. Бенефициентът носи риска от ненавременно представяне на исканията за сертифициране на разходите. Управляващият орган уведомява в писмен вид Бенефициента за изтичането на срока по чл. 136 от Регламент (ЕС ) № 1303/2013 най-малко 6 месеца преди изтичането му.

**Чл. 52.** **(1)** Административният договор за предоставяне на безвъзмездна финансова помощ влиза в сила от датата на подписването му и е със срок на съгласно максималния срок, предвиден в т. 18 от Условията за кандидатстване.

**(2)** Срокът по ал. 1 обхваща продължителността на всички дейности, свързани с изпълнението на проекта, включително окончателно разплащане от бенефициента към изпълнителите.

**(3)** За период 5 години от датата на извършване на окончателното плащане бенефициентът е длъжен да:

а) използва придобитите въз основа на одобрения проект активи по предназначение;

б) не прехвърля правото на собственост и/или преотстъпва правото на ползване върху активите, предмет на подпомагане, под каквато и да е форма с изключение на случаите, когато това се изисква по закон;

в) не прекратява/премества подпомогнатата дейност.

**Чл. 53.** **(1)** Бенефициентът е длъжен да сключи и поддържа валидна застраховка на имуществото - предмет на подпомагане, в полза на ДФЗ-РА срещу рисковете съгласно Приложение № 3 към Условията за кандидатстване, за срока от подаване на искането за окончателно плащане до изтичането на срока по чл. 48, като е длъжен всяка година да подновява застрахователната полица.

**(2)** Застраховката се сключва при следните условия:

а) при пълна щета на застрахованото имущество в резултат на събитие, покрито по условията на договора за застраховка, застрахователят изплаща обезщетението на ДФЗ-РА до размера на получената безвъзмездна финансова помощ;

б) при частично погиване на застрахованото имущество обезщетението се изплаща на бенефициента.

**Чл. 54.** Със сумата на застрахователното обезщетение, когато то се изплаща на ДФЗ-РА, се намалява размерът на задължението на бенефициента към ДФЗ-РА.

**Чл. 55.** При настъпване на частична щета, бенефициентът е длъжен да възстанови подпомогнатия актив.

**РАЗДЕЛ. ХI. ПРЕКРАТЯВАНЕ НА ДОГОВОРА**

**Чл. 56.** Ако някоя от страните счита, че договорът повече не може да се изпълнява ефективно, тя следва да се обърне за съгласуване към другата страна. Ако страните не постигнат споразумение за разрешаване на проблема, всяка от тях има право да прекрати договора, без задължение за изплащане на обезщетение. В този случай бенефициентът дължи възстановяване на предоставени му средства от безвъзмездната финансова помощ, които са недължимо платени, надплатени суми, неправомерно получени или неправомерно усвоени или не са сертифицирани по надлежния ред.

**Чл. 57**. Управляващия орган на ПМДР има право да прекрати Договора без предизвестие и без да изплаща каквито и да било обезщетения, в случай, че:

а) Бенефициентът е обявен в несъстоятелност, или спрямо него е открито производство по несъстоятелност или се намира в производство по ликвидация, ако се управлява от назначен от съда синдик, ако е сключил споразумения с кредиторите си за погасяване на задълженията си към тях, ако е преустановил дейността си или е в подобно положение, произтичащо от аналогична процедура, предвидена в националното законодателство;

б) Бенефициентът или лицата с правомощия за представителство, вземане на решения или контрол спрямо бенефициента са осъдени за престъпление по служба с влязла в сила присъда; Бенефициентът е признат за виновeн за тежки правонарушения при упражняване на професионалната си дейност; Бенефициентът или лицата с правомощия за представителство, вземане на решения или контрол спрямо него са осъдени с влязла в сила присъда за измама, корупция, участие в престъпна организация, изпиране на пари или всякаква друга незаконна дейност, ако тази незаконна дейност накърнява финансовите интереси на Съюза;

в) Бенефициентът извърши промяна в правно-организационната си форма или преобразуване, освен ако Управляващият орган не е изразил писмено съгласие да продължи договорните отношения с новото или преобразуваното юридическо лице, съгласно чл. 41 от настоящите Общи условия.

**Чл. 58**. Управляващият орган на ПМДР има право да прекрати Договора без предизвестие и без да изплаща каквито и да било обезщетения, в случай на нередност[[1]](#footnote-1) от страна на Бенефициента, както и в случаите, когато:

a) Бенефициентът неоснователно не изпълнява някое от задълженията си по Договора и/или приложенията към него и продължава да не го изпълнява или не представя задоволително обяснение в срок от 5 работни дни след изпращането на писмено уведомление от страна на Управляващия орган;

б) съществува подозрение в измама съгласно Директива (ЕС) 2017/1371 на Европейския парламент и на съвета от 5 юли 2017 година относно борбата с измамите, засягащи финансовите интереси на Съюза. Това условие се отнася и до изпълнителите и представителите на Бенефициента;

в) Бенефициентът не спазва разпоредбите на раздели II, IX, Х и XIV;

г) Бенефициентът декларира неверни или непълни данни с цел да получи безвъзмездната финансова помощ, предмет на договора, или представи отчети с невярно съдържание;

д) е установено нарушение на разпоредбите на раздел IV от настоящите Общи условия.

**Чл. 59.** При условията на чл. 57 и 58 от настоящите Общи условия, Управляващият орган може да прекрати договора и при условията на чл. 136 от Регламент (ЕС) № 1303/2013.

**Чл. 60.** Управляващият орган има право да прекрати договора без предизвестие и без да дължи обезщетение и в случаите, когато основанията по чл. 57, буква „б“ и чл. 58 от настоящите Общи условия са налице спрямо лицата, които са овластени да представляват Бенефициента и са вписани в търговския регистър или са определени като такива в учредителния акт, когато тези обстоятелства не подлежат на вписване, когато Бенефициентът е юридическо лице.

**Чл. 61.** В случай на неправомерно прекратяване на договора от страна на Бенефициента и в случаите, предвидени в чл. 57, 58 и 59 от настоящите Общи условия, Управляващият орган може да изиска изцяло или частично възстановяване на вече изплатените суми от безвъзмездната финансова помощ, съразмерно с тежестта на нарушенията, като даде на Бенефициента възможност да изложи позицията си.

**Чл. 62.** Преди или вместо да прекрати договора по силата на разпоредбите на този член, Управляващият орган на ПМДР има право да вземе предпазни мерки, които се изразяват във временно прекратяване на плащанията с предизвестие.

**Чл. 63.** Управляващият орган на ПМДР има право да прекрати договора и в случаите, когато Бенефициентът не е предоставил доказателства за наличен финансов ресурс, съгласно определените срокове.

**Чл. 64.** При прекратяване на административният договор се прилага и чл. 39 от ЗУСЕСИФ.

**РАЗДЕЛ ХII. ДОПУСТИМИ РАЗХОДИ**

**Чл. 65.** За да бъдат признати за допустими разходите по проекта трябва да не противоречат на разпоредбите на Регламент (ЕС ) № 1303/2013, Регламент (ЕС) № 508/2014 на Европейския парламент и на Съвета от 15 май 2014 година за Европейския фонд за морско дело и рибарство и за отмяна на регламенти (ЕО) № 2328/2003, (ЕО) № 861/2006, (ЕО) № 1198/2006 и (ЕО) № 791/2007 на Съвета и Регламент (ЕС) № 1255/2011 на Европейския парламент и на Съвета (OB L 149, 20.5.2014 г.), Закона за управление на средствата от Европейските структурни и инвестиционни фондове (ЗУСЕСИФ) и Постановление № 189 от 28 юли 2016 г. за определяне на национални правила за допустимост на разходите по програмите, съфинансирани от европейските структурни и инвестиционни фондове, за програмен период 2014 - 2020 г. на Министерския съвет, както и другите законови и подзаконови нормативни актове от приложимото право на Европейския съюз и българското законодателство, както и да отговарят на изискванията, предвидени в Условията за кандидатстване.

**РАЗДЕЛ ХIII. ПЛАЩАНИЯ**

**Чл. 66.** Управляващият орган на ПМДР, чрез ДФЗ-РА извършва плащанията в съответствие с предвиденото в настоящите Общи условия, в Условията за изпълнение и АДБФП.

**Чл. 67.** Управляващият орган на ПМДР чрез ДФЗ – РА разглежда исканията за плащане, ведно с документите към тях, включително финансовите и техническите отчети по Раздел II от настоящите общи условия, и те представляват основание за плащане.

**Чл. 68.** Управляващият орган на ПМДР чрез ДФЗ-РА се произнася по исканията за плащане съобразно сроковете по чл. 78, при спазване условията на ЗУСЕСИФ, приложимите нормативни актове за правилата за плащане, верификация и сертификация на разходите към момента на изпълнение на АДБФП и Условията за кандидатстване.

**Чл. 69. (1)** Когато при разглеждане на искане за плащане се установи непълнота в представените документи/информация съгласно чл. 63 от ЗУСЕСИФ, Държавен фонд „Земеделие“ – Разплащателна агенция изпраща уведомление чрез ИСУН 2020 до бенефициента за представяне на документи и разяснения.

(2) Бенефициентът е длъжен да представи изисканата информация и данни в срок до 10 работни дни от получаване на уведомлението по ал. 1.

**(3)** Срокът по чл. 68 спира да тече за времето от изпращане на уведомлението до представяне на изискуемите документи и информация, съответно до изтичане на срока по ал. 2.

**Чл. 70.** Държавен фонд „Земеделие“ – Разплащателна агенция може да извършва допълнителни проверки (включително проверки на място).

**Чл. 71.** Когато при разглеждане на исканията за плащане на ДФЗ-РА е необходимо становище от друг орган, срокът по чл. 68 спира да тече до изтичане на нормативно определения срок за издаване на съответния документ (до представяне на съответния документ), но не повече от един месец.

**Чл. 72.** Когато установи нередности или данни за такива, ДФЗ-РА има право да спре плащанията до изясняване на обстоятелствата, свързани с нередността, за което уведомява писмено бенефициента и УО на ПМДР.

**Чл. 73.** Срокът за преглед и одобрение на искането за плащане не може да бъде спиран общо за повече от 30 дни съгласно чл. 63, ал. 2 от ЗУСЕСИФ.

**Чл. 74.** Плащания се извършват в съответствие с условията на Глава V, Раздел II, чл. 60, 62, 63 и 64 от ЗУСЕСИФ и действащите нормативни актове за правилата за плащане, верификация и сертификация на разходите към момента на изпълнение на АДБФП. Сроковете за извършване на плащанията изтичат в деня на нареждането на сумата от банковата сметка на ДФЗ-РА по банковата сметка на Бенефициента. ДФЗ-РА има право да спре този срок, като уведоми Бенефициента, при наличие на основанията по чл. 63, ал. 1 и ал. 2 от ЗУСЕСИФ. Срокът за плащане започва да тече отново от датата, на която е регистрирано правилно съставено искане за извършване на плащане.

**Чл. 75.** Сумите, изплащани от ДФЗ-РА, се превеждат по банковата сметка на Бенефициента, посочена в АДБФП.

**Чл. 76.** ДФЗ-РА извършва плащанията в лева, съобразно разпоредбите на договора, общите условия и условията за изпълнение по настоящата процедура.

**Чл. 77.** ДФЗ-РА извършва окончателни плащания към бенефициентите след верифициране на разходите. Окончателни плащания се правят на базата на действително извършени и платени разходи, след представяне от БЕНЕФИЦИЕНТА на искане за плащане и съпътстващите го документи и след направени административни проверки и проверка на място (в случаите, когато е приложимо).

**Чл. 78.** **(1)** Допустимите плащания по проекта са:

**а) авансови плащания:**

Авансовото плащане може да бъде заявено не по-късно от четири месеца от датата на подписване на допълнителното споразумение към административния договор, след извършен от УО на ПМДР контрол за законосъобразност на процедурите за избор на изпълнител. Бенефициентът има право на две авансови плащания, като сумата от заявените в двете авансови плащания разходи, не може да надвишава 40% от БФП, съгласно параграф 4, буква „б“ на чл. 131 от Регламент 1303/2013 г.

За да се извърши авансово плащане, е необходимо БЕНЕФИЦИЕНТЪТ да представи:

* Искане за авансово плащане чрез ИСУН 2020, заявено в срок до 4 месеца от подписване на допълнителното споразумение към административния договор за предоставяне на БФП;
* Eдинична, неотменима и писмена банкова гаранция по образец (приложение № 10 към Условията за изпълнение), издадена по образец в полза на ДФЗ-РА в размер на 110% от стойността на заявеното авансово плащане. Банковата гаранция се представя в оригинал на хартиен носител на ДФЗ-РА. Срокът на валидност на банковата гаранция трябва да съответства на срока на АДБФП, удължен с 6 (шест) месеца;
* Официален документ, удостоверяващ актуална банкова сметка на името на бенефициента.

Изискуемите документи се представят чрез ИСУН 2020, по реда, описан в Условията за изпълнение, съгласно Приложение № 15.

Банковата гаранция се освобождава след завършване на цялата инвестиция и окончателно изплащане на безвъзмездната финансова помощ. Банковата гаранция се освобождава и в случаите на одобрено и платено междинно плащане, когато то надхвърля размера на полученото авансово плащане. Частично освобождаване на банковата гаранция и записа на заповед не се допуска.

След представяне на посочените документи и извършени административни проверки ДФЗ-РА превежда размера на авансовото плащане по банкова сметка на бенефициента, посочена в административния договор за предоставяне на безвъзмездна финансова помощ.

В случай на нередовности в искането за авансово плащане, които го правят недопустимо, изпълнителният директор на ДФЗ-РА мотивирано отказва авансовото плащане със заповед, която се съобщава на бенефициента по реда на Административнопроцесуалния кодекс.

Авансовото плащане се извършва в срок от 20 (двадесет) календарни дни от датата на постъпване на искането за плащане, при условията и реда на чл. 61 от ЗУСЕСИФ.

**(б) междинни плащания:**

По настоящата процедура бенефициентите имат право на междинни плащания за периода на изпълнение на одобрения проект. Междинните плащания трябва да са заложени в АДПБФП или допълнително споразумение към него. В случай, че в АДБФП по проекта е включено авансово плащане и бенефициентът е подал искане за авансово плащане, междинно плащане е допустимо само след извършване на авансовото плащане. Междинно плащане може да бъде заявено не по-късно от четири месеца преди крайния срок за изпълнение на проекта.

Общият размер на авансовите (в случай че има такива) и междинните плащания не може да надхвърля 80% от стойността на БФП.

Междинни плащания се допускат за:

1. Изпълнена част от одобрения проект, включена в междинно плащане, съгласно административния договор за предоставяне на БФП и/или допълнително споразумение към него;

2. Извършени от бенефициента разходи под формата на изплатени аванси към избраните от него изпълнители, в случаите, когато в процедурата за избор на изпълнител и в сключения/те договор/и между бенефициента и избрания/те изпълнител/и е предвидено авансово плащане;

3. Изпълнена част от одобрения проект, включена в междинно плащане, съгласно административния договор за предоставяне на БФП и/или допълнително споразумение към него и извършени от бенефициента разходи под формата на изплатени аванси към избраните от него изпълнители, в случаите, когато в процедурата за избор на изпълнител и в сключения/те договор/и между бенефициента и избрания/те изпълнител/и е предвидено авансово плащане.

За да бъдат допустими за възстановяване авансовите плащания от бенефициента към избраните изпълнители е необходимо:

А/ Да са заложени в процедурата за избор на изпълнител и в сключения/те договор/и между бенефициента и избрания/те изпълнител/и

Б/ Да са представени:

- фактури;

- банкови извлечения, доказващи извършените плащания;

В случай на включено в АДПБФП и изплатено авансово плащане от ДФЗ-РА на бенефициента в размер до 40% от БФП, при подаване на искане за междинно плащане, с включени разходи под формата на изплатени аванси от бенефициента към избраните от него изпълнители, изплатения аванс от ДФЗ-РА към бенефициента се приспада от оторизираната сума.

Искане за междинно плащане се подава не по-късно от 15 работни дни след извършване на разходите, предвидени за съответното междинно плащане или изтичане на срока за извършване на тези разходи, съгласно административния договор за предоставяне на БФП или допълнителното споразумение към него.

В случай че бенефициентът не подаде искане за междинно плащане в упоменатия срок, губи правото си за съответното междинно изплащане на помощта.

За да получи заявената сума на етап междинно плащане, бенефициентът трябва да представи пред ДФЗ-РА за одобрение междинен технически и финансов отчет. Отчетите се изготвят и подават в ИСУН 2020. Отчетът следва да съдържа документи, които доказват изпълнението на отчетените дейности/действия и изразходването на средствата. В междинния технически и финансов отчет трябва да се посочва постигането на резултатите и целите на проекта чрез предварително зададените индикатори, както и да показват реалното изпълнение на заложените очаквани резултати (в случай, че е приложимо). Отчетите следва да отразяват и съответствието на дейностите с хоризонталните политики на ЕС /в случай, че е приложимо/, да описват основните проблеми, възникнали по време на изпълнението на проекта, както и как тези проблеми са били решени или причините за това да не бъдат преодолени. Технически отчет не се изисква, когато в искането за междинно плащане са включени само разходи под формата на авансови плащания от бенефициента към избраните изпълнитeли.

Искането за междинно плащане се подава през ИСУН 2020 и бенефициентът трябва да представи пред ДФЗ-РА всички документи, описани в Приложение № 12 от Условията за изпълнение. ДФЗ-РА одобрява дейностите и верифицира разходите въз основа на проверка на документите, представени към искането за междинно плащане, и на проверки на място, когато това е приложимо, след което изплаща на бенефициента частта от одобрените разходи, съответстваща на процента на безвъзмездната финансова помощ, посочена в допълнителното споразумение към административния договор за предоставяне на БФП след процедура за избор на изпълнител на дейностите по проекта.

В случай, че бенефициентът е заявил междинно плащане по проекта, следва да представи на УО на ПМДР доказателства за наличие на финансов ресурс за обезпечаване на цялото финансиране по проекта, в срок до 6 месеца преди подаване искането за извършване на междинното плащане.

Междинното плащане се извършва в срок до 90 (деветдесет) календарни дни от датата на постъпване на искането за плащане, при условията и реда на чл. 62, ал. 1 от ЗУСЕСИФ.

**(в) окончателно плащане:**

Инвестицията, предмет на окончателно плащане, следва да се извърши в срока, определен в административния договор.

Искане за окончателно плащане се подава не по-късно от един месец след изтичане на срока за изпълнение на инвестицията, предвиден за окончателно плащане, съгласно допълнителното споразумение към администартивния договор за предоставяне на БФП след процедура за избор на изпълнител/и на дейностите по проекта.

В случай на липса на междинно плащане и включено само окончателно – бенефициентът е длъжен в срок до 6 (шест) месеца от сключване на договора за предоставяне на безвъзмездна финансова помощ да представи на УО на ПМДР доказателства за наличие на финансов ресурс за обезпечаване на цялото финансиране по проекта:

- Договор за банков кредит/инвестиционен, оборотен, кредит – овърдрафт, кредитна линия, револвиращ кредит, друг вид банков кредит/.

При представяне на Договор за банков инвестиционен кредит, следва целта на договора за кредит ясно и конкретно да показва, че финансиран ще бъде съответния проект, за който се предоставя доказателството.

- За оборотен, кредит – овърдрафт, кредитна линия, револвиращ кредит, друг вид банков кредит остатъчният ресурс/неусвоената част следва да покрива размера на инвестицията.

- Банково удостоверение/Банкова референция, удостоверяващи наличност по сметка на необходимия финансов ресурс.

- Договор за заем – при сключване на договор за предоставяне на финансови средства.

Заемодателят (юридическо или физическо лице) чрез Бенефициента предоставя на Управляващия орган:

- Удостоверение или друг документ от банкова институция за доказване на наличен финансов ресурс и доказателство за това, че заемодателят действително е прехвърлил конкретната сума по сметката на бенефициента.

- Други документи по преценка на Управляващия орган.

Извлечението по сметка не е официален документ, той може да бъде изискан допълнително като придружаващ към изброените по-горе документи.

В случай, че документите, доказващи наличния финансов ресурс не бъдат представени в посочения срок, УО на ПМДР може да прекрати АДБФП.

Когато бенефициентът е в невъзможност да подаде искане за окончателно плащане, поради това, че не е било сключено допълнително споразумение не по негова вина, срокът за подаване на искане за окончателно плащане е 30 календарни дни от датата на подписване на допълнителното споразумение.

В случай, че бенефициентът е заявил междинно плащане и същото е отразено в АДПБФП, но в хода на изпълнение на проекта реши да се откаже от него трябва да представи описаните по-горе документи, доказващи наличие на финансов ресурс в срок до 6 (шест) месеца от сключване на АДБФП. Ако документите, доказващи наличния финансов ресурс не бъдат представени в горепосочения срок, УО на ПМДР прекратява АДБФП.

За да получи заявената сума на етап окончателно плащане, бенефициентът трябва да представи пред ДФЗ-РА за одобрение финален технически и финансов отчет. Отчетите се изготвят и подават чрез ИСУН 2020. Отчетът следва да съдържа документи, които удостоверяват изпълнението на отчетените дейности/действия и изразходването на средствата. Във финалния технически и финансов отчет трябва да се посочва постигането на резултатите и целите на проекта чрез предварително зададените индикатори, както и да показват реалното изпълнение на заложените очаквани резултати (в случай, че е приложимо). Отчетите следва да отразяват и съответствието на дейностите с хоризонталните политики на ЕС /в случай, че е приложимо/, да описват основните проблеми, възникнали по време на изпълнението на проекта, както и как тези проблеми са били решени или причините за това да не бъдат преодолени.

Размерът на окончателното плащане се изчислява след приключване на всички дейности по проекта и одобряване на финалния технически и финансов отчет, като се приспадне сумата по изплатеното авансово и междинно плащане (в случай че е имало такива).

ДФЗ-РА одобрява дейностите и верифицира разходите въз основа на проверка на документите, представени към искането за окончателно плащане и на проверки на място, когато това е приложимо, след което изплаща на бенефициента частта от одобрените разходи, съответстваща на процента на безвъзмездната финансова помощ, посочена в договора.

Изискуемите документи се представят чрез ИСУН 2020, по реда, описан в Условията за кандидатстване, и съгласно Приложение № 12 към Условията за изпълнение.

**(2)** Когато при подаване на искане за окончателно плащане се изисква документ, който се издава от други държавни и/или общински органи или институции, бенефициентът може да представи към датата на искане за окончателно плащане писмено доказателство, с което е заявено искането към държавен и/или общински орган или институция за издаване на документа, ведно с придружаващите го документи. Липсващите документи следва да бъдат представени най-късно в срока по чл. 69.

**(3)** В случаите на одобрени предварителни разходи в административния договор за предоставяне на БФП, същите се изплащат към искането за окончателно плащане.

**(4)** Окончателно плащане се извършва в срок от 90 (деветдесет) календарни дни от датата на постъпване на искането за плащане, при условията и реда на чл. 62, ал. 1 от ЗУСЕСИФ.

**(5)** Най-късно до края на изпълнението на проекта бенефициентите трябва да отговарят на всички нормативно установени изисквания, отнасящи се до извършваните от тях дейности по проекта.

**(6)** Документите по б. а), б) и в) се представят на български език. В случаите, когато оригиналният документ е изготвен на чужд език, той се придружава с превод на български език, извършен в съответствие с Правилника за легализациите, заверките и преводите на документи и други книжа и Конвенцията за премахване на изискването за легализация на чуждестранни публични актове.

**(7)** При неизпълнение на част от предвидените дейности по административния договор за предоставяне на БФП, съответно допълнителното споразумение за БФП след процедура за избор на изпълнител на дейностите по проекта. ДФЗ-РА може да не признае изцяло или частично извършените от Бенефициента разходи. Определянето на степента на изпълнение на проекта и извършените дейности по него се основава на приложимите европейски и национални норми.

**(8)** Не могат да бъдат извършвани авансови/междинни/окончателни плащания преди да бъде осъществен последващ контрол за законосъобразност от страна на УО на ПМДР на представената документация за избор на изпълнител по проведените от бенефициента процедури.

**Чл. 79.** Сроковете за извършване на плащанията, изтичат в деня на нареждането на сумата от банковата сметка на ДФЗ-РА по банковата сметка на Бенефициента.

**Чл. 80.** Общата сума, която ще се изплати на бенефициента, не може да надвишава максималния размер на помощта, предвиден в Договора.

**Чл. 81. (1)** Размерът на безвъзмездната финансова помощ по договора е дължим до размера на верифицираните допустими разходи по Раздел ХІІI, извършени от бенефициента

**(2)** Недопустими разходи не подлежат на верифициране от УО на ПМДР на бенефициента, включително разходи, представляващи финансови корекции, определени за сметка на бенефициента.

**(3)** Във връзка с разпоредбите на чл. 4, т. 3 от Регламент (ЕО, ЕВРАТОМ) No 2988/95 на Съвета от 18 декември 1995 година относно защитата на финансовите интереси на Европейските общности безвъзмездната финансов помощ не се изплаща, а изплатената финансова помощ подлежи на възстановяване от бенефициент, за който е установено, че е създал изкуствено условията, необходими за получаване на помощта, с цел осъществяване на предимство в противоречие с целите на мярката.

**РАЗДЕЛ. ХIV. СЧЕТОВОДНИ ОТЧЕТИ И ТЕХНИЧЕСКИ И ФИНАНСОВИ ПРОВЕРКИ**

**Чл. 82.** Бенефициентът трябва да води точна и редовна документация и счетоводни отчети, отразяващи изпълнението на проекта, използвайки подходяща система за документация и счетоводно отчитане. Разходите следва да са отразени в счетоводната документация на бенефициента чрез отделни счетоводни аналитични сметки или в отделна счетоводна система.

**Чл. 83.** Счетоводните отчети и разходите, свързани с проекта, трябва да подлежат на ясно идентифициране и проверка като за изпълнението на проекта се обособи отделна счетоводна аналитичност.

**Чл. 84.** Бенефициентът се задължава да открие и поддържа отделна банкова сметка или отделна партида към наличната му банкова сметка само за нуждите на проекта, както и, че информацията по банковата сметка ще позволи лесното идентифициране и проследяване на разходите до и в счетоводните му системи.

**Чл. 85.** Бенефициентът трябва да гарантира, че данните, посочени в отчетите, предвидени в раздел II от настоящите Общи условия, отговарят на тези в счетоводната система и документация и са налични до изтичане на сроковете за съхранение на документацията, съгласно чл. 90.

**Чл. 86.** **(1)** Бенефициентът е длъжен да допуска Управляващия орган, ДФЗ-РА, Сертифициращия орган, националните одитиращи органи, Европейската комисия, Европейската служба за борба с измамите, Европейската сметна палата, Агенцията за държавна финансова инспекция и Националната агенция за приходите, да проверяват, посредством проучване на документацията му или проверки на място, изпълнението на проекта, и да проведат пълен одит, при необходимост, въз основа на разходооправдателните документи, приложени към счетоводните отчети, счетоводната документация и други документи, свързани с финансирането на проекта. Тези проверки могат да се провеждат до изтичане на срока по чл. 90.

**(2)** Освен указаното, Бенефициентът е длъжен да допусне Управляващия орган, ДФЗ-РА, Сертифициращия орган, националните одитиращи органи, Европейската комисия, Европейската служба за борба с измамите, Европейската сметна палата, Агенцията за държавна финансова инспекция и Националната агенция за приходите, да извършат проверки и инспекции на място в съответствие с процедурите, предвидени в законодателството на Европейската общност за защита на финансовите интереси на Европейските общности срещу измами и други нарушения и приложимото национално законодателство.

**(3)** Бенефициентът се задължава да предостави на служителите или представителите на Управляващия орган, ДФЗ-РА, Сертифициращия орган, националните одитиращи органи, Европейската комисия, Европейската служба за борба с измамите и Европейската сметна палата, на Агенцията за държавна финансова инспекция и на Националната агенция за приходите, достъп до местата, където се осъществява проектът, в това число и достъп до неговите информационни системи, както и до всички документи и бази данни, свързани с финансово-техническото управление на проекта, както и да направи всичко необходимо, за да улесни работата им. Тези документи включват фактури, справки за отработени дни, както и всички останали документи и бази данни, свързани с финансово-техническото управление на проекта, като документация относно процедурите провеждани от Бенефициента във връзка с изпълнението на проекта, оферти от кандидати в процедурите, документи, свързани с процедури по оценка, договори с изпълнители, счетоводна документация, ведомости за заплати, кореспонденция с Управляващия орган, ДФЗ-РА, платежни документи, приемо-предавателни протоколи и др. Достъпът, предоставен на служителите или представителите на Управляващия орган, Сертифициращия орган, националните одитиращи органи, Европейската комисия, Европейската служба за борба с измамите, Европейската сметна палата, Агенцията за държавна финансова инспекция и на Националната агенция за приходите, трябва да бъде поверителен спрямо трети страни без ущърб на публично-правните им задължения. Документите трябва да се съхраняват на достъпно място и да са картотекирани по начин, който улеснява проверката, а Бенефициентът следва да уведоми Управляващия орган за точното им местонахождение.

**Чл. 87.** В случай че Бенефициентът не представи оригинали или четливи копия от горепосочените документи при поискване от страна на лицата по чл. 87 от настоящите Общи условия, това е основание за искане от страна на Управляващия орган за възстановяване на безвъзмездната финансова помощ.

**Чл. 88.** Бенефициентът гарантира, че правата на Управляващия орган, упълномощените от него лица, ДФЗ-РА, Сертифициращия орган, националните одитиращи органи, Европейската комисия, Европейската служба за борба с измамите и Европейската сметна палата ще се упражняват равноправно, при еднакви условия и в съответствие с еднакви правила и по отношение на неговите партньори и подизпълнители. Когато партньор или подизпълнител на Бенефициента е международна организация, се прилагат споразумения за проверки, сключени между тази организация и Европейската комисия.

**Чл. 89.** Срокът за съхранение на документите е 5 (пет) години след датата на окончателното плащане по проекта.

**РАЗДЕЛ. ХV. НЕРЕДНОСТИ**

**Чл. 90.** Бенефициентът се задължава да не допуска нередности при изпълнение на проекта. По смисъла на чл. 2, т. 36 от Регламент (ЕС) № 1303/2013 под нередност следва да се разбира „всяко нарушение на правото на Съюза или на националното право, свързано с прилагането на тази разпоредба, произтичащо от действие или бездействие на икономически оператор, участващ в прилагането на Европейските структурни и инвестиционни фондове, което има или би имало за последица нанасянето на вреда на бюджета на Съюза чрез начисляване на неправомерен разход в бюджета на Съюза”. По настоящия договор икономически оператори са бенефициентът и всички негови изпълнители.

**Чл. 91.** В случай на нередности, допуснати и/или извършени от бенефициента по проекта, бенефициентът носи отговорност за възстановяването на точния размер на причинените вреди.

**Чл. 92.** Управляващият орган на ПМДР и/или Междинното звено има право да поиска от бенефициента възстановяване на неправомерно получени суми, вследствие на допуснатата нередност, при условията на раздел XVII.

**РАЗДЕЛ. ХVI. ДВОЙНО ФИНАНСИРАНЕ**

**Чл. 93.** Бенефициентът се задължава да не допуска двойно финансиране на дейности по проекта от други финансови инструменти на Европейския съюз или други програми.

**Чл. 94.** В случай че бъде установено по безспорен начин (включително при проверка на място) наличието на двойно финансиране за дейност по проект на бенефициента, УО на ПМДР изисква от бенефициента и възстановяване на неправомерно получените суми при условията на раздел XVII.

**РАЗДЕЛ. ХVII. ВЪЗСТАНОВЯВАНЕ**

**Чл. 95.** Бенефициентът се задължава да възстанови на Управляващият орган по сметката на ДФЗ-РА всички недължимо платени и надплатени суми, неправомерно получените и неправомерно усвоените средства, независимо дали разходите са сертифицирани, в 14-дневен срок от получаването на решението по чл. 73, ал. 1 от ЗУСЕСИФ и/или на поканата за доброволно изпълнение.

**Чл. 96.** При възстановяване на дължимите средства преди изтичане на срока по чл. 96 не се дължи лихва за забава, като бенефициентът се задължава да уведоми писмено Управляващия орган за доброволното възстановяване в срок от 5 работни дни след извършването му.

**Чл. 97.** В случай, че Бенефициентът не възстанови доброволно дължимите средства в срока по чл. 96, Управляващият орган чрез ДФЗ-РА извършва прихващане на сумата по финансовата корекция от следващо плащане по проекта, в които са включени засегнатите от нарушението разходи. Дължимите средства се прихващат след изтичане на срока за доброволно изпълнение, заедно с лихва за просрочие. Когато това е неприложимо, Управляващият орган чрез ДФЗ-РА може да упражни правото си по дадените от бенефициента обезпечения по чл. 61, ал. 2 от ЗУСЕСИФ.

**Чл. 98.** След окончателно плащане по проект неизвършените финансови корекции са публично вземане съгласно чл. 162, ал. 2, т. 8 от Данъчно-осигурителния процесуален кодекс

**Чл.99.** Банковите такси, свързани с връщането на дължими суми, са изцяло за сметка на Бенефициента.

**РАЗДЕЛ. ХVIII. ОКОНЧАТЕЛЕН РАЗМЕР НА ФИНАНСИРАНЕТО, ПРЕДОСТАВЕНО ОТ УПРАВЛЯВАЩИЯ ОРГАН**

**Чл. 100.** Общата сума, която ДФЗ-РА ще изплати на Бенефициента, не може да надвишава максималния размер на помощта, предвиден в АДБФП.

**Чл. 101.** Максималният размер на безвъзмездната финансова помощ (БФП), която се предоставя на Бенефициента, е равен на размера на верифицираните разходи за изпълнение на проекта.

**РАЗДЕЛ. ХIХ. УРЕЖДАНЕ НА СПОРОВЕ**

**Чл. 102.** По отношение на неуредените въпроси от настоящите Общи условия или от административния договор за предоставяне на безвъзмездна финансова помощ по процедурата се прилага законодателството на Република България и правото на Общността.

**РАЗДЕЛ XX. СПАЗВАНЕ НА ИЗИСКВАНИЯТА НА РЕГЛАМЕНТ (ЕС) 2016/679**

**Чл. 103.** Във връзка с изискванията на Регламент (ЕС) 2016/679 на Европейския парламент и на Съвета от 27 април 2016 г. относно защитата на физическите лица във връзка с обработването на лични данни и относно свободното движение на такива данни и за отмяна на Директива 95/46/EО (Общ регламент относно защитата на данните), при реализиране на своите правомощия УО на ПМДР, упълномощените от него лица и БЕНЕФИЦИЕНТЪТ са длъжни да спазват изискванията за защита на личните данни съобразно разпоредбите на приложимото европейско и национално законодателство.

1. всяко нарушение на правото на Съюза или на националното право, свързано с прилагането на тази разпоредба, произтичащо от действие или бездействие на икономически оператор, участващ в прилагането на Европейските структурни и инвестиционни фондове, което има или би имало за последица нанасянето на вреда на бюджета на Съюза чрез начисляване на неправомерен разход в бюджета на Съюза. [↑](#footnote-ref-1)